Крайцерът влиза в състава на Източно-Азиатската крайцерска ескадра, участва в сражението при Коронел и сражението при Фолкландските острови, като е единственият оцелял в него немски кораб. Той успява да се измъкне на преследвачите си отначало благодарение на своите турбини, а след това на спасителна мъгла. Обаче в резултат на претоварванията двигателят му се поврежда, а запасите от въглища са изчерпани. Ремонтира се в залив до бреговете на Патагония – неутрална Аржентина. След това постоянно се измъква от преследването на английската ескадра и не води активни бойни действия.